Van bitcoin tot borde kos vir behoeftigesKos wat binnekort deur FoodFoward SA afgelewer sal word. (Foto verskaf) In die gees van die “seisoen van gee”, het een van die land se voorste voedselverspreidingsmaatskappye sonder winsbejag, FoodForward SA, en die kubergeldplatform, Luno, kragte saamgesnoer om behoeftige Suid-Afrikaners van kos te voorsien. Luidens ŉ opname onder Suid-Afrikaanse huishoudings, wat tussen Mei 2020 en Maart 2021 gedoen is, is bevind dat 17% van huishoudings honger gaan slaap. Tog word meer as ŉ derde van die voedsel wat jaarliks plaaslik geproduseer word, óf gemors, óf dit bederf. FoodForward SA herwin eetbare, oortollige kos van goeie gehalte van vervaardigers, kleinhandelaars en boere, en versprei dit dan na 2 750 goedgekeurde organisasies wat daagliks meer as 950 000 kwesbare mense bereik. Luno maak dit op sy beurt nou vir kriptobeleggers moontlik om skenkings in bitcoin aan dié organisasie te maak. Kyk uit vir FoodFoward SA se vragmotors. (Foto verskaf) “Die gebruik van kripto vir skenkings bied deursigtigheid en verseker dat alle betalings ouditeerbaar is,” sê Andy du Plessis, besturende direkteur van FoodForward SA. “Deursigtigheid en innovering vorm die kern van FoodForward SA se manier van dinge doen. “Danksy ons vennootskap met Luno, Suid-Afrika se grootste kriptoplatform, kan skenkers bitcoin bydra om ons voedselsekerheidspogings ŉ hupstoot te gee. Die onderliggende tegnologie voorkom korrupsie en verminder koste, wat noodsaaklik is vir enige organisasie sonder winsbejag.” Christo de Wit, Luno se Suid-Afrikaanse hoof, sê nog ŉ voordeel is die vermoë om bitcoin-skenkings byna onmiddellik van enige plek in die wêreld af te maak en ontvang. “Bitcoin-transaksies is deursigtig, sodat jy weet dat jou volle skenking vir ŉ goeie doel aangewend word. Die volle bedrag wat geskenk word, gaan direk na FoodForward SA. Sodoende kan FoodForward SA selfs meer behoeftige Suid-Afrikaners bereik,” voeg hy by. FoodForward SA se sakemodel vorm ŉ brug tussen ŉ wêreld van oordaad en ŉ wêreld van nood, deur surplusvoedsel as ŉ katalisator vir maatskaplike verandering in gemeenskappe te gebruik. Dié organisasie het die afgelope boekjaar 48 miljoen etes aan kwesbare mense reg oor Suid-Afrika gelewer. “Streng spesifikasievereistes, koueketting- en verwerkingsontoereikendheid, asook beperkte toegang tot markte, beteken dat meer as die helfte van alle eetbare landbouproduksie vermors word. Ons Second Harvest-program herwin eetbare voedsel van boere en produsente, wat hulle in staat stel om hul ná-oessurplus te skenk,” sê Du Plessis. FoodForward SA se pakhuis. (Foto verskaf) Luno het dit eenvoudig, veilig en maklik gemaak om bitcoin te skenk. Skenkers hoef nie Luno-kliënte te wees om ŉ verskil te maak nie. Om een ​​ete af te lewer, kos FoodForward SA slegs 68 sent. “Kripto is besig om ŉ nuwe finansiële stelsel te skep en ons is verheug dat die voordele van hierdie nuwe stelsel ŉ positiewe bydrae sal lewer om hongersnood in Suid-Afrika hok te slaan,” sê De Wit.